KOMMISSIONENS BESLUTNING af 30. marts 1995 om kriterierne for undersøgelse af slagtefjerkræ med oprindelse i et overvågningsområde for Newcastle disease i henhold til artikel 5, stk. 3, i Rådets direktiv 91/494/EØF (Tekst af betydning for EØS) (95/117/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande (1), senest ændret ved Rådets direktiv 93/121/EF (2), særlig artikel 5, stk. 3, og

ud fra følgende betragtninger:

I henhold til artikel 5, stk. 3, i direktiv 91/494/EØF er det bl.a. nødvendigt at bestemme metoderne til udførelse af virologiske undersøgelser for Newcastle disease; i denne forbindelse bør der fastsættes nærmere bestemmelser for prøvetagningsproceduren, proceduren for gennemførelse af undersøgelserne og fortolkningen af undersøgelsesresultaterne;

Den Videnskabelige Veterinærkomité er blevet hørt og afgav sin betænkning den 12. december 1994;

de i denne beslutning fastsatte bestemmelser er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

Den videologiske prøvetagning og undersøgelse til påvisning af Newcastle disease-virus skal opfylde kravene i bilaget, jf. artikel 5, stk. 3, i direktiv 91/494/EØF.

Artikel 2

Denne beslutning anvendes fra den 1. april 1995.

Artikel 3

Denne beslutning er rettet til medlemsstaterne.

Udfærdiget i Bruxelles, den 30. marts 1995.

På Kommissionens vegne

Franz FISCHLER

Medlem af Kommissionen

(1) EFT nr. L 268 af 24. 9. 1991, s. 35.

(2) EFT nr. L 340 af 31. 12. 1993, s. 39.

BILAG

1. Prøvetagning

Fra hver flok tages der mindst 60 prøver omfattende mindst 30 svaberprøver fra kloakken og 30 svaberprøver fra luftrøret. Der tages prøver af mindst 60 fugle. Prøverne tages fem dage før slagtning og transporteres til det nationale laboratorium for Newcastle disease til undersøgelse, kølet, men ikke frosset.

2. Behandling af prøver

Højst fem prøver af hver type kan samles. Svaberprøverne anbringes i så meget antibiotisk væske, at de er helt nedsænket, og efter omrystning henstilles de i ca. to timer ved rumtemperatur (eller i længere perioder ved 4°C) og klares derpå ved centrifugering (f.eks. 800-1 000 xg i 10 minutter).

3. Antibiotisk væske

Et typisk eksempel til svaberprøver fra kloakken er: 10 000 enheder/ml penicillin, 10 mg/ml streptomycin, 0,25 mg/ml gentamycin og 5 000 enheder/ml mycostatin i en fosfatbufferet saltopløsning ved pH 7,2-7,4. Der kan tilsættes 50 mg/ml oxytetracyclin. Antibiotikakoncentrationerne kan reduceres fem gange til svaberprøver fra luftrøret. Ved tilberedning af væsken er det påkrævet, at pH kontrolleres og justeres, efter at der er tilsat antibiotika.

4. Virusisolering i befrugtede hønseæg

Den klarede supernatant inokuleres i mængder på 0,2 ml i allantoishulen på mindst fire befrugtede hønseæg, som er blevet ruget i 8-11 dage. Ideelt bør disse æg stamme fra den SPF-flok, men hvis dette ikke er muligt, er det acceptabelt at anvende æg fra en flok, der påviseligt er fri for NDV-antistoffer. De inokulerede æg inkuberes ved 37°C og lyses dagligt. Æg med døde eller døende fostre nedkøles til 4°C, og allantois-/amnionvæskerne undersøges for hæmagglutinering. Seks dage efter inokulationen nedkøles og afprøves de resterende æg på samme måde.

5. Fortolkning

Prøven betragtes som negativ, hvis der ikke konstateres nogen hæmagglutinering og virusisolering. Isolering af et Newcastle disease-virus betyder, at flokken behandles som mistænkt flok og underkastes kravene i artikel 4 i Rådets direktiv 92/66/EØF (1).

Hvis det viser sig, at viruset hidrører fra vaccine, gentages prøvetagning og undersøgelse.

(1) EFT nr. L 260 af 5. 9. 1992, s. 1.